Prima manifestare publică la Sibiu, cu ocazia Zilei Naționale a României, va fi o depunere de coroane pe bulevardul Nicolae Bălcescu. Potrivit programului oficial al zilei, la ora 10.00, autoritățile locale vor depune coroane şi jerbe de flori la sediul fostului Consiliu Dirigent din Transilvania, așa cum au făcut în fiecare an. Cu o singură mențiune: de anul acesta, în clădirea istorică funcționează restaurantul Super Mamma, astfel încât solemna ceremonie se va desfășura, bizar, în fața unui fast-food.



“Ziua Naţională a României va fi sărbătorită, şi în acest an, cu solemnitate la Sibiu, aşa cum o impune importanţa datei de 1 Decembrie în istoria României. Instituţia Prefectului – Judeţul Sibiu, Consiliul Judeţean Sibiu şi Garnizoana Sibiu organizează, duminică, 1 Decembrie, o serie de manifestări dedicate Zilei Naţionale a României, la care sunt invitaţi să participe toţi cetăţenii judeţului Sibiu”, se arată într-un comunicat din partea Prefecturii Sibiu.



Imnul național, cu Furdui Iancu



Programul zilei mai cuprinde și un spectacol folcloric de mare amploare, care se va desfășura la Sala Transilvania. Spectacolul “Noi suntem români”, organizat de Junii Sibiului (instituție din subordinea Consiliului Județean) aduce pe scena sibiană interpreți importanți, precum Mariana Anghel, Nicolae Furdui Iancu, Laura Lavric, Aneta Stan și Nicoleta Voica. Cu siguranță, soliștii au avut nenumărate solicitări pentru Ziua Națională, însă, la fel ca și anul trecut, doar Sibiul i-a convins. 80.000 de lei din banii publici se cheltuiesc pe acest spectacol, însă directorul Centrului “Cindrelul – Junii Sibiului”, Silvia Macrea, susţine că nu banii i-au convins pe artişti să vină la Sibiu. “De 1 Decembrie, artiştii nu se mai uită la bani. Am negociat cu ei, i-am convins să mai lase din preţ. A contat foarte mult şi faptul că spectacolul va fi transmis în direct de televiziunea naţională”, spune Silvia Macrea.



Câteva mii de stegulețe vor fi distribuite spectatorilor, la intrarea în Sala Transilvania, iar organizatorii speră să creeze un moment memorabil la intonarea imnului național, de către Furdui Iancu, moment în care sibienii vor fi rugați să fluture drapelele în aer.



Premieră: paradă militară



Autoritățile le promit sibienilor, de 1 Decembrie, și o paradă militară în premieră. Potrivit organizatorilor, peste 1.000 de oameni şi mai mult de 50 de maşini reprezentative pentru unităţile militare din Sibiu vor defila la această paradă cu tehnică militară. Sibienii vor putea vedea tehnică militară modernă, certificată în teatrele de operaţii din Irak şi Afganistan, maşini ale Poliţiei, autospeciale de intervenţie ale jandarmilor, ATV-uri pentru stingerea incendiilor și un câine de serviciu al pompierilor.



Trafic închis



Ziua Națională le va crea, însă, câteva probleme de trafic șoferilor. Circulaţia autovehiculelor pe Bulevardul Coposu va fi închisă, în data de 01.12, în intervalul orar 07,30 – 13,00, pentru parada militară, precum şi în data de 30.11, în intervalul orar 13,30 – 17,00, în vederea executării antrenamentului. În 1 Decembrie vor fi închise și parcările de la Sala Thalia, Bulevardul Coposu şi Piaţa Teatru.





Programul manifestărilor:



- ora 9,00 - Şedinţa solemnă a Consiliului Judeţean Sibiu, care va avea loc la Sala Thalia, participarea făcându-se pe bază de invitaţie.

- ora 10,00 - Depunere de coroane şi jerbe de flori la sediul fostului Consiliu Dirigent din Transilvania, din strada Nicolae Bălcescu.

- ora 11,00 - Parada militară, care se va desfăşura pe Bulevardul Corneliu Coposu. Peste 1.000 de oameni şi mai mult de 50 de maşini reprezentative pentru unităţile militare din Sibiu vor defila la această paradă cu tehnică militară, o premieră absolută pentru Sibiu. Sibienii vor putea vedea tehnică militară modernă, certificată în teatrele de operaţii din Irak şi Afganistan, maşini ale Poliţiei, autospeciale de intervenţie ale jandarmilor, ATV-uri pentru stingerea incendiilor, un câine de serviciu al pompierilor şi multe surprize. Parada militară este oferită de Academia Forţelor Terestre “Nicolae Bălcescu”, Inspectoratul de Poliţie al Judeţului Sibiu, Inspectoratul pentru Situaţii de Urgenţă “Căpitan Dumitru Croitoru” al Judeţului Sibiu şi Inspectoratul de Jandarmi “G-ral de brigadă Mihail Rasty” al Judeţului Sibiu.

- ora 15,00 - Spectacol folcloric, care va avea loc la Sala Transilvania. Accesul în sală este liber şi este permis până la ora 14:45, spectacolul fiind transmis în direct de Televiziunea Română (TVR1).

- ora 17,00 - Retragere cu torţe, organizată de structurile din cadrul Sistemului Naţional de Apărare şi Ordine Publică, pe traseul Sala Transilvania - B-dul Mihai Viteazu - str. Nicolae Iorga - B-dul Vasile Milea - str. Revoluţiei - Inspectoratul Judeţean de Poliţie Sibiu - Academia Forţelor Terestre „Nicolae Bălcescu” Sibiu.

- ora 19,00 - Concert simfonic susţinut de orchestra Filarmonicii de Stat din Sibiu, la Sala Thalia. Accesul la concert este liber, în limita locurilor disponibile.





